હજુ એક મહિના પહેલાની જ વાત કરો તો બાપુનગરના ઑટોગેરેજના માલિક કાર્તિક સોરઠિયાની ઓડિશાની ભૂગોળ વિષે સહેજ પણ ખ્યાલ નહતો. તેણે સ્વપ્નેય વિચાર્યું નહતું કે એક જ મહિનાની અંદર અંદર તેના લગ્ન ઓડિશાની છોકરી સાથે થશે જે તેને ‘સ્વામી’ એટલે કે ઓરિયા ભાષામાં પતિ તરીકે બોલાવશે. કાર્તિક જણાવે છે, “હું હજુ તો ત્રણ જ દિવસ પહેલા મેટ્રિમોનિયલ મીટમાં પૂર્ણિમા પ્રધાનને મળ્યો હતો. તેને મારી પ્રોફાઈલ પસંદ આવી અમે વાતચીત કરી અને મને લાગ્યું કે અમે એકબીજા માટે જ બન્યા છે.” કાર્તિકે પૂર્ણિમાને પસંદ કરતા પહેલા અનેક ગુજરાતી છોકરીઓ જોઈ હતી પરંતુ ક્યાંય મેળ પડ્યો નહતો. અમદાવાદમાં મંગળવારે ગુજરાતના 23 પાટીદાર યુવાનો ઓડિશાની છોકરીઓ સાથે લગ્નના બંધને બંધાઈ ગયા હતા. અખિલ ભારતીય કુર્મિ ક્ષત્રિય મહાસભા (ABKKM) દ્વારા આ પ્રકારના પહેલવહેલા આંતરરાજ્ય સમૂહ લગ્ન યોજવામાં આવ્યા છે. અગાઉ ઓડિશાની 76 છોકરીઓએ સુરતમાં યોજાયેલા ત્રણ લગ્ન સમારોહમાં પટેલ યુવાનો સાથે લગ્ન કર્યા હતા.